เน้นเล่นสั้น!
*ตลาดหุ้นท้ายสัปดาห์แกว่งตัวเป็นรถไฟเหาะ ด้วยการไล่ซื้อหุ้นแล้วรีบเทขายทำกำไรออกมาเป็นไปตามสูตรเป๊ะ ๆ ! เหตุผลที่เป็นเช่นนั้นเกิดจากความตึงเครียดหลังผู้นำสหรัฐฯ ได้เลือกใช้ไม้แข็งมากกว่าจะประนีประนอมกันต่อไป นักเล่นที่ก่อนหน้านี้เข้าเก็บดัชนีตามกันเป็นแถวเพราะคิดว่าถึงจุดต่ำสุดแล้ว ถึงถูกทุบเปรี้ยงลงมา ทำเอาหงายการ์ดตั้งการ์ดหลบภัยกันไม่ทัน หากยังไม่ทันข้ามวันก็มีแรงซื้อเก็บเข้ามาอีกระลอกโดยเฉพาะจากหุ้นทีวีดิจิทัลหลังคืนช่องกันเป็นพรวน จนนักเล่นที่มีหุ้นค้างพอร์ตต้องรีบปล่อยของออกทันทีทันใด
12 พ.ค. 2562

เจาะกระดาน : โมนิก้าและทีมงาน
*ตลาดหุ้นท้ายสัปดาห์แกว่งตัวเป็นรถไฟเหาะ ด้วยการไล่ซื้อหุ้นแล้วรีบเทขายทำกำไรออกมาเป็นไปตามสูตรเป๊ะ ๆ ! เหตุผลที่เป็นเช่นนั้นเกิดจากความตึงเครียดหลังผู้นำสหรัฐฯ ได้เลือกใช้ไม้แข็งมากกว่าจะประนีประนอมกันต่อไป นักเล่นที่ก่อนหน้านี้เข้าเก็บดัชนีตามกันเป็นแถวเพราะคิดว่าถึงจุดต่ำสุดแล้ว ถึงถูกทุบเปรี้ยงลงมา ทำเอาหงายการ์ดตั้งการ์ดหลบภัยกันไม่ทัน หากยังไม่ทันข้ามวันก็มีแรงซื้อเก็บเข้ามาอีกระลอกโดยเฉพาะจากหุ้นทีวีดิจิทัลหลังคืนช่องกันเป็นพรวน จนนักเล่นที่มีหุ้นค้างพอร์ตต้องรีบปล่อยของออกทันทีทันใด
*ประเด็นดังกล่าวสะท้อนเรื่องราวออกมาในมุมของผลประกอบการของหุ้นบางกลุ่มว่าการกอดหุ้นไว้นาน ๆ ไม่ใช่จังหวะดีแน่นอน บวกกับพฤติกรรมของกลุ่มผู้ขายหลักอย่างกองทุนและต่างชาติที่มักจะอ่านเกมออกก่อนเพื่อน เมื่อเจอสถานการณ์แบบนี้ “โมนิก้า” มองเป็นช็อตที่ทุกคนต้องปรับเปลี่ยนตัวเองให้ทันกับสถานการณ์ เพราะสิ่งที่เกิดขึ้นเที่ยวนี้เป็นเรื่องของการวัดความไวมากกว่าเรื่องอื่น ภาพของการลงทุนเลยดูบูด ๆ เบี้ยว ๆ จากที่เคยเป็นอยู่ไงล่ะคะ
*ประเด็นที่ต้องคิดถัดมาคือ เมื่อดัชนีแสดงอาการผันผวนพลิกจากหน้ามือเป็นหลังมือได้ตลอดเวลา “โมนิก้า” ถือเป็นเหตุการณ์ที่ไม่เป็นมิตรกับนักเล่นสักเท่าไหร่ เนื่องจากการถูกลากขึ้นไปทำจุดสูงสุดที่บริเวณ 1,656.37 จุด ก่อนทิ้งตัวลงมายังจุดต่ำสุดบริเวณ 1,638.71 จุด และมาลงเอยที่ระดับ      1,648.69  จุด บวกไป 1.89 จุด ด้วยมูลค่าการซื้อขาย 4.95 หมื่นล้านบาท สถานการณ์ดังกล่าวจะทำให้ความเชื่อมั่นในการลงทุนลดลง จึงไม่กล้าไล่ซื้อหุ้นในราคาสูงต่อไปเรื่อย ๆ ซึ่งจะส่งผลให้ดัชนีแกว่งตัวผันผวนต่อไปอีกระยะหนึ่ง เดี๊ยนถึงอยากให้แฟนคลับตั้งสติให้ดีก่อนซื้อหรือขายตามคนอื่นเจ้าค่ะ
*ตัวอย่างที่ดีสุดของบทเรียนในเที่ยวนี้คือ TKN ที่ถูกแรงเทขายออกมาไม่หยุดหย่อนสักทีหลังผลงานพลาดท่า จนทำให้หุ้นที่เคยทำท่าจะกลับไปเป็นขาขึ้นอีกรอบ กลายเป็นอยู่ในสภาพคอตกอย่างชัดเจน “โมนิก้า” ถึงมองไม่เห็นความคุ้มค่าในการเอาตัวเข้าไปเสี่ยง หลังหุ้นทรุดตัวลงมายืนอยู่ที่ 9.05 บาท ลบไป 0.55 บาท หรือลงไป 5.73% ด้วยมูลค่าการซื้อขาย 597.70 ล้านบาทนะจ๊ะ
*เช่นเดียวกับในรายของ GCAP ที่อยู่ในอาการโงหัวไม่ขึ้นมา 4 วันติด และมาทิ้งดิ่งเอาในวันประกาศผลประกอบการ ดิ่งฮวบลงไปกว่า 7% หุ้นเลยเป๋ครั้งแล้วครั้งเล่า จนลงมาปิด 2.34 บาท ลบไป 0.18 บาท หรือลงไป 7.14% ด้วยมูลค่าการซื้อขาย 17.01 ล้านบาท “โมนิก้า” ถึงออกอาการไม่แฮปปี้สักเท่าไหร่หลังส่อให้เห็นโอกาสลงไปต่ำกว่าโลว์เดิมที่บริเวณ 2.22 บาทค่อนข้างสูง จึงต้องคิดหน้าคิดหลังให้ดีก่อนลุยนะเจ้าค่ะ
*ด้าน SVI อาการน่าเป็นห่วงโดยวันศุกร์ร่วงมาอยู่ที่ระดับ 4.26 บาท ลบไป 0.36 บาท หรือลดลง 7.79% ด้วยมูลค่าซื้อขาย 78.44 ล้านบาท ทำนิวโลว์ในรอบ 9 เดือนหลังจากที่รายงานตัวเลขกำไร Q1/2562 ออกมาต่ำกว่าที่คาดกันเอาไว้ ทำให้ถูกหั่นประมาณการกำไรทั้งปีลง แถมราคา ณ ขณะนี้ยังเต็มมูลค่า ลักษณะการไหลแบบนี้ “เดี๊ยน” ว่ามีโอกาสที่จะได้เห็นหุ้นลงไปทำนิวโลว์รอบใหม่เจ้าค่ะ
*ส่วนในรายของเจ้าพ่อไอทีอย่าง COM7 โชว์ตัวเลขกำไรสูงผิดหูผิดตาที่ระดับ 250 ล้านบาท จึงไม่แปลกใจที่วันนี้ราคาหุ้นถึงทะยานไม่หวั่นดัชนีขึ้นมาปิดที่ระดับ 20.10 บาท บวก 1 บาท หรือบวกไป 5.24% ด้วยมูลค่าการซื้อขาย 424.68 ล้านบาท จังหวะนี้ “โมนิก้า” มองเป็นจังหวะเข้าสะสมช่วงตลาดหุ้นผันผวน เพราะกำไรที่พุ่งพรวดมักจะเป็นแรงหนุนให้หุ้นมีช็อตให้ลุ้นต่อไปอีกยาวแน่นอน…อิอิ
*ในรายของ THANI ถูกซัดลงมาหมอบอยู่แถว ๆ 5.90 บาทจนได้ หลังจากก่อนหน้านี้พยายามยืนอยู่ที่ระดับ 6 บาทมาได้สักระยะหนึ่ง วันนี้ยังไม่เห็นปัจจัยอะไรที่เป็นตัวแปรให้หุ้นปรับตัวลดลงไปมากกว่านี้เพราะจากผลงานก็ยังคงเข้าเป้า ด้านเทคนิคก็ยังมีแนวรับที่แข็งแกร่ง “เดี๊ยน” มองว่าการที่หุ้นไหลลงมาปิดที่ระดับ 5.90 บาท ปรับตัวลดลง 0.20 บาท หรือ 3.28% ด้วยมูลค่าซื้อขาย 145.44 ล้านบาท ยังเป็นโอกาสเก็บหุ้นรอวันฟื้นตัวให้สูงกว่าจุดเดิมได้เจ้าค่ะ
*ปิดท้ายแบบสวย ๆ ด้วย JMT ถือเป็นอีกหนึ่งหุ้นที่ทำผลงานออกมาได้ดีท่ามกลางภาวะเศรษฐกิจที่ผันผวน โดยประกาศกำไรไตรมาส 1/2562 มีกำไรเพิ่มขึ้น 24% จากช่วงเดียวกันเมื่อปีก่อน ส่งผลให้ราคาหุ้นทะยานตัวขึ้นมาปิดที่ 15.30 บาท บวกไป 0.50 บาท หรือขึ้นไป 3.38% ด้วยมูลค่าการซื้อขาย 95.91 ล้านบาท หากว่ากันด้วยพื้นฐานแล้ว “โมนิก้า” คิดว่ายังมีลุ้นไต่ขึ้นไปทดสอบแนวต้านที่ระดับ 15.80 บาทนะจะบอกให้
 